Δημοσίευση ενοποίημενων μέτρων(1) σύμφωνα με το άρθρο 3α παράγραφος 2 της οδηγίας 89/552/ΕΟΚ(2) του Συμβουλίου για το συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων, όπως τροποποιήθηκε από την οδηγία 97/36/ΕΚ του Ευρωπαϊκού Κοινοβουλίου και του Συμβουλίου(3)

(2001/C 208/05)

Σύμφωνα με το άρθρο 3α παράγραφος 2 της οδηγίας, η Επιτροπή δημοσιεύει τουλάχιστον μία φορά ετησίως τον ενοποιημένο κατάλογο μέτρων που λαμβάνονται από τα κράτη μέλη. Μέχρι σήμερα έχουν δημοσιευθεί τα μέτρα που ελήφθησαν από τα ακόλουθα κράτη μέλη: Δανία (ΕΕ C 14 της 19.1.1999, σ. 6), Ιταλία (ΕΕ C 277 της 30.9.1999, σ. 3, που διορθώνεται από την παρούσα δημοσίευση), Γερμανία (ΕΕ C 277 της 29.9.2000, σ. 4) και Ηνωμένο Βασίλειο (ΕΕ C 328 της 18.11.2000, σ. 2).

ΔΑΝΙΑ(4)

>ΘΕΣΗ ΠΙΝΑΚΑ>

Δημοσίευση σύμφωνα με το άρθρο 3α παράγραφος 2 της οδηγίας 89/552/ΕΟΚ του Συμβουλίου(5) του Συμβουλίου για το συντονισμό ορισμένων νομοθετικών, κανονιστικών και διοικητικών διατάξεων των κρατών μελών, σχετικά με την άσκηση τηλεοπτικών δραστηριοτήτων, όπως τροποποιήθηκε από την οδηγία 97/36/ΕΚ του Ευρωπαϊκού Κοινοβουλίου και του Συμβουλίου(6)

(1999/C 14/05)

Τα μέτρα που κοινοποιήθηκαν στην Επιτροπή σύμφωνα με τη διαδικασία που θεσπίζεται στο άρθρο 3α παράγραφος 2 από το Βασίλειο της Δανίας, εκτίθενται στο ακόλουθο υπουργικό διάταγμα:

Διάταγμα σχετικά με την άσκηση τηλεοπτικών δικαιωμάτων για τα γεγονότα μείζονος σημασίας για την κοινωνία

Κατ' εφαρμογή του άρθρου 75 παράγραφος 1 και του άρθρου 76 παράγραφος 2 του νόμου για τις ραδιοφωνικές και τηλεοπτικές δραστηριότητες, βλέπε διάταγμα αριθ. 138 της 19 Φεβρουαρίου 1998, αποφασίζονται τα ακόλουθα:

Πεδίο εφαρμογής

Άρθρο 1

1. Το διάταγμα καλύπτει τη χρήση, εκ μέρους τηλεοπτικών σταθμών, αποκλειστικών δικαιωμάτων για γεγονότα μείζονος σημασίας για την κοινωνία.

2. Τα αποκλειστικά δικαιώματα σχετικά με τέτοια γεγονότα δεν μπορούν να ασκούνται κατά τρόπο που να αφαιρείται από σημαντικό τμήμα του κοινού η δυνατότητα να παρακολουθεί αυτά τα γεγονότα απευθείας ή σε ετεροχρονισμένη μετάδοση στην ελεύθερη τηλεόραση.

Γεγονότα μείζονος σημασίας για την κοινωνία

Άρθρο 2

Στο παρόν διάταγμα, ως "γεγονός μείζονος σημασίας για την κοινωνία" θεωρείται αθλητικό γεγονός που πληροί τουλάχιστον δύο από τις ακόλουθες προϋποθέσεις:

1. ενδιαφέρει άλλα πρόσωπα από εκείνα που παρακολουθούν συνήθως το σχετικό άθλημα στην τηλεόραση·

2. ανήκει σε αθλητικό κλάδο που κατέχει παραδοσιακά θέση κεντρικής σημασίας στη δανέζικη αθλητική κουλτούρα·

3. παρακολουθείται γενικά από πολλούς θεατές.

Άρθρο 3

1. Τα ακόλουθα γεγονότα θεωρούνται μείζονος σημασίας για την κοινωνία:

1. ολυμπιακοί, θερινοί και χειμερινοί αγώνες: αγώνες στο σύνολό τους·

2. παγκόσμια και ευρωπαϊκά πρωταθλήματα ποδοσφαίρου (ανδρών): όλοι οι αγώνες στους οποίους συμμετέχει η δανέζικη ομάδα, καθώς και οι ημιτελικοί και τελικοί·

3. παγκόσμια και ευρωπαϊκά πρωταθλήματα χάντμπολ (ανδρών και γυναικών): όλοι οι αγώνες στους οποίους συμμετέχει η δανέζικη ομάδα, καθώς και οι ημιτελικοί και τελικοί·

4. προκριματικοί αγώνες της Δανίας για τα παγκόσμια και ευρωπαϊκά πρωταθλήματα ποδοσφαίρου (ανδρών)·

5. οι προκριματικοί αγώνες της Δανίας για τα παγκόσμια και ευρωπαϊκά πρωταθλήματα χάντμπολ (γυναικών).

2. Οι αποφάσεις που αφορούν την άσκηση αποκλειστικών δικαιωμάτων για αυτά τα γεγονότα εφαρμόζονται στη μερική ή ολική μετάδοση των γεγονότων.

Άσκηση των τηλεοπτικών δικαιωμάτων

Άρθρο 4

Θεωρείται ότι σημαντικό μέρος του κοινού στερείται της δυνατότητας να παρακολουθήσει ένα γεγονός στην ελεύθερη τηλεόραση, εκτός από τις περιπτώσεις κατά τις οποίες:

1. το γεγονός αναμεταδίδεται σε κανάλι του οποίου η λήψη παρέχεται τουλάχιστον στο 90 % του πληθυσμού χωρίς συμπληρωματικά έξοδα για τεχνικές εγκαταστάσεις, όπως για παράδειγμα δορυφορικός δέκτης ή σύνδεση με καλωδιακή τηλεόραση·

2. το κόστος, για το θεατή, της λήψης του γεγονότος δεν υπερβαίνει τις 25 κορόνες ανά μήνα, πέραν των τηλεοπτικών τελών και της συνδρομής στην καλωδιακή τηλεόραση.

Άρθρο 5

1. Οι σταθμοί που δεν είναι σε θέση να ανταποκριθούν στις αξιώσεις που ορίζονται στην παράγραφο 2 του άρθρου 1 και στην παράγραφο 4, οι οποίοι έχουν αποκτήσει αποκλειστικά δικαιώματα για τα γεγονότα που αναφέρονται στην παράγραφο 3 του παρόντος διατάγματος, μπορούν να ασκούν αυτά τα δικαιώματα μόνον εφόσον - μέσω συμβάσεων με άλλους σταθμούς ή με άλλα κατάλληλα μέσα - μπορούν να εξασφαλίσουν ότι ουσιαστικό ποσοστό του πληθυσμού δεν στερείται της δυνατότητας να παρακολουθεί τέτοια γεγονότα μέσω απευθείας ή ετεροχρονισμένης μετάδοσης στην ελεύθερη τηλεόραση.

2. Οι σταθμοί μετάδοσης μπορούν να παρεκκλίνουν από τα προαναφερόμενα όταν μπορούν να αποδείξουν ότι δεν υπάρχει σταθμός μετάδοσης ή ομάδα σταθμών, οι οποίοι να πληρούν τις προϋποθέσεις που ορίζονται στην παράγραφο 2 του άρθρου 1, διατιθέμενοι να δεχθούν σύμβαση περαιτέρω παραχώρησης ή εκχώρησης σε εύλογους όρους αγοράς.

3. Οι σταθμοί μετάδοσης στους οποίους παρέχονται άδειες ή άλλες συμβατικές διευθετήσεις σύμφωνα με την παράγραφο 1, πρέπει να εκφράσουν το ενδιαφέρον τους στον προτείνοντα εγγράφως, το αργότερο μετά από 14 ημέρες αφότου έχουν λάβει γραπτή προσφορά που περιλαμβάνει ειδικές πληροφορίες σχετικά με το γεγονός, τον τόπο και το χρόνο πραγματοποίησής του, και την απαιτούμενη τιμή.

Άρθρο 6

1. Τα απαριθμούμενα γεγονότα πρέπει, κατά κανόνα, να μεταδίδονται απευθείας. Μπορούν να μεταδίδονται ετεροχρονισμένα υπό τον όρο ότι η αναβολή της μετάδοσης βασίζεται σε αντικειμενικούς παράγοντες, για παράδειγμα:

1. το γεγονός λαμβάνει χώρα τη νύχτα (24:00 έως 6:00 ώρα) ώρα Δανίας·

2. το γεγονός συνίσταται σε πολλά συμπίπτοντα γεγονότα, όπως οι Ολυμπιακοί Αγώνες, ή

3. η απευθείας μετάδοση προϋποθέτει τον επαναπρογραμματισμό άλλης μετάδοσης μείζονος σημασίας για την κοινωνία.

2. Η ετεροχρονισμένη μετάδοση ενός από τα απαριθμούμενα γεγονότα πρέπει, κατά κανόνα, να πραγματοποιείται εντός της ημέρας κατά την οποία πραγματοποιήθηκε το γεγονός.

3. Αυτή η παράγραφος δεν ισχύει για εκπομπές στις οποίες εφαρμόζεται η παράγραφος 2 του άρθρου 5.

Λοιπές διατάξεις

Άρθρο 7

Αν προκύψει διαφωνία σχετικά με την τιμή των τηλεοπτικών δικαιωμάτων για τα απαριθμούμενα γεγονότα σε συνδυασμό με την παραχώρηση ή την εκχώρηση τέτοιων δικαιωμάτων, το συμβούλιο ανταγωνισμού, κατόπιν αιτήσεως ενός εκ των συμβαλλομένων ή δικαστικής ή διοικητικής αρχής μπορεί να εκδώσει γνώμη σύμφωνα με την πράξη ανταγωνισμού για τον υπολογισμό των τιμών (Competition Act on Price Estimation) στη βάση των όρων που επικρατούν σε αγορά βασιζόμενη στον ανταγωνισμό.

Άρθρο 8

Τροποποιήσεις του παρόντος διατάγματος εφαρμόζονται μετά από συνομιλίες με τους ενδιαφερομένους, συμπεριλαμβανομένων ιδιαίτερα των αθλητικών οργανώσεων και των τηλεοπτικών σταθμών.

Παραβάσεις

Άρθρο 9

1. Οποιοσδήποτε παραβαίνει το άρθρο 1 παράγραφος 2, το άρθρο 5 παράγραφος 1 ή το άρθρο 6 παράγραφος 1 και 2, τιμωρείται με πρόστιμο.

2. Εταιρείες κ. λπ. (νομικά πρόσωπα) μπορούν να υποβληθούν σε ποινικές κυρώσεις σύμφωνα με τους κανόνες του κεφαλαίου 5 του ποινικού κώδικα.

Άρθρο 10

1. Σύμφωνα με το άρθρο 39 παράγραφος 2 της πράξης σχετικά με τις ραδιοφωνικές και τηλεοπτικές δραστηριότητες, μπορεί να αφαιρεθεί η άδεια μετάδοσης μέσω δορυφορικών ή καλωδιακών εγκαταστάσεων σε περιοχές που υπερβαίνουν την τοπική περιοχή του, αν ο κάτοχος παραβαίνει την πράξη ή διατάξεις που θεσπίζονται σύμφωνα με την πράξη, εφόσον η παράβαση είναι σοβαρή ή επαναλαμβανόμενη.

2. Σύμφωνα με το άρθρο 55 παράγραφος 3 της πράξης σχετικά με τις ραδιοφωνικές και τηλεοπτικές δραστηριότητες, μπορεί προσωρινά ή μόνιμα να αφαιρεθεί η άδεια για τοπική τηλεοπτική μετάδοση, εάν ο κάτοχος παραβαίνει την πράξη ή τις διατάξεις που θεσπίζονται σύμφωνα με την πράξη ή τους όρους της άδειας και η παράβαση είναι σοβαρή ή επαναλαμβανόμενη.

Έναρξη ισχύος

Άρθρο 11

Το παρόν διάταγμα αρχίζει να ισχύει την 1η Δεκεμβρίου 1998 και εφαρμόζεται σε συμφωνίες για τη χρήση αποκλειστικών δικαιωμάτων που τίθενται σε ισχύ μετά τις 30 Ιουλίου 1997 και αφορούν γεγονότα που πραγματοποιούνται μετά την 1η Δεκεμβρίου 1998.

Υπουργείο Πολιτισμού, 19 Νοεμβρίου 1998

Elsebeth GERNER NIELSEN

ΙΤΑΛΙΑ(7)

ΔΙΟΡΘΩΤΙΚΟ του (1999/C 277/03)

Δημοσίευση σύμφωνα με το άρθρο 3α παράγραφος 2 της οδηγίας 89/552/ΕΟΚ του Συμβουλίου(8) του Συμβουλίου για το συντονισμό ορισμένων νομοθετικών, κανονιστικών και διοικητικών διατάξεων στα κράτη μέλη σχετικά με την άσκηση τηλεοπτικών δραστηριοτήτων, όπως τροποποιήθηκε από την οδηγία 97/36/ΕΚ του Ευρωπαϊκού Κοινοβουλίου και του Συμβουλίου(9) - ΙΤΑΛΙΑ

(2001/C 208/05)

Τα μέτρα που ελήφθησαν από την ΙΤΑΛΙΑ σύμφωνα με το άρθρο 3α παράγραφος 1 της οδηγίας και κοινοποιούνται στην Επιτροπή σύμφωνα με τη διαδικασία που καθορίζεται στο άρθρο 3α παράγραφος 2, εκτίθενται στα ακόλουθα αποσπάσματα της οδηγίας αριθ. 8/1999 της υπηρεσίας επικοινωνιών που εκδόθηκε στις 9 Μαρτίου 1999, όπως τροποποιήθηκε από την απόφασή της 172/1999 της 28ης Ιουλίου 1999.

Άρθρο 1

1. Η παρούσα απόφαση αφορά την τηλεοπτική μετάδοση συμβάντων που θεωρούνται ως μείζονος σημασίας για την κοινωνία.

2. "Συμβάν μείζονος σημασίας για την κοινωνία" σημαίνει αθλητικής ή μη αθλητικής φύσεως εκδήλωση που πληροί δύο τουλάχιστον από τα κατωτέρω τέσσερα κριτήρια:

α) το συμβάν και η εξέλιξή του έχουν ειδικό και ευρύτατο ενδιαφέρον για την Ιταλία, και ενδιαφέρει άτομα άλλα από εκείνα που συνήθως παρακολουθούν αυτόν τον τύπο εκδηλώσεων στην τηλεόραση·

β) η εκδήλωση χαίρει ευρύτατης αναγνώρισης από το γενικό κοινό, έχει ιδιαίτερη πολιτιστική σημασία και τονίζει την πολιτιστική ταυτότητα της Ιταλίας·

γ) στην εκδήλωση συμμετέχει εθνική ομάδα σε συγκεκριμένη αθλητική εμφάνιση σημαντικού διεθνούς πρωταθλήματος·

δ) η εκδήλωση αναμεταδίδεται κατά παράδοση από τη μη συνδρομική τηλεόραση και έχει υψηλό ποσοστό τηλεοψίας στην Ιταλία.

Άρθρο 2

1. Η υπηρεσία επικοινωνιών έχει καταρτίσει τον ακόλουθο κατάλογο εκδηλώσεων που θεωρούνται μεγάλης σημασίας για την κοινωνία, οι οποίες δεν μπορούν, σύμφωνα με την ιταλική νομολογία, να μεταδοθούν από τηλεοπτικούς φορείς κατ' αποκλειστικότητα ή υπό κωδικοποιημένη μορφή, προκειμένου να καταστεί δυνατό σε σημαντική μερίδα (πάνω από το 90 %) του ιταλικού κοινού να τις παρακολουθήσει στη μη συνδρομική τηλεόραση και χωρίς προσφυγή σε επιπλέον δαπάνες για την απόκτηση τεχνικού εξοπλισμού:

α) οι θερινοί και χειμερινοί Ολυμπιακοί Αγώνες·

β) ο τελικός του παγκοσμίου κυπέλου στο ποδόσφαιρο και όλοι οι αγώνες της εθνικής ομάδας Ιταλίας·

γ) ο τελικός του ευρωπαϊκού πρωταθλήματος στο ποδόσφαιρο και όλοι οι αγώνες της εθνικής ομάδας Ιταλίας·

δ) όλοι οι αγώνες της εθνικής ομάδας Ιταλίας, στην έδρα της και εκτός έδρας, σε επίσημους αγώνες·

ε) ο τελικός και ο ημιτελικός της "Champions League" και του κυπέλου "UEFA" όπου συμμετέχει η εθνική ομάδα Ιταλίας·

ζ) ο ποδηλατικός γύρος της Ιταλίας (Giro d'Italia)·

η) το ιταλικό Γκραν-πρι της Φόρμουλα 1·

θ) το μουσικό φεστιβάλ του Σαν Ρέμο.

2. Οι εκδηλώσεις που αναφέρονται στην παράγραφο 1 στοιχεία β) και γ) ανωτέρω τυγχάνουν πλήρους ζωντανής μετάδοσης. Όσον αφορά τις υπόλοιπες εκδηλώσεις, οι τηλεοπτικοί φορείς έχουν την ευχέρεια να αποφασίσουν οι ίδιοι όσον αφορά τις ρυθμίσεις που διέπουν τη μη κωδικοποιημένη μετάδοση.

ΓΕΡΜΑΝΙΑ(10)

>ΘΕΣΗ ΠΙΝΑΚΑ>

Δημοσίευση σύμφωνα με το άρθρο 3α παράγραφος 2 της οδηγίας του 89/552/ΕΟΚ Συμβουλίου(11) Συμβουλίου περί συντονισμού ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων, όπως τροποποιήθηκε από την οδηγία 97/36/ΕΚ του Ευρωπαϊκού Κοινοβουλίου και του Συμβουλίου(12)

(2000/C 277/04)

Τα μέτρα που ελήφθησαν από την ΟΜΟΣΠΟΝΔΙΑΚΗ ΔΗΜΟΚΡΑΤΙΑ ΤΗΣ ΓΕΡΜΑΝΙΑΣ σύμφωνα με το άρθρο 3α παράγραφος 1 της οδηγίας και κοινοποιούνται στην Επιτροπή σύμφωνα με τη διαδικασία που καθορίζεται στο άρθρο 3α παράγραφος 2, εκτίθενται στα ακόλουθα αποσπάσματα του άρθρου 5α της τέταρτης διακρατικής συνθήκης ραδιοτηλεοπτικών μεταδόσεων(13).

Άρθρο 5α

Ραδιοτηλεοπτική μετάδοση σημαντικών εκδηλώσεων

1. Στην Ομοσπονδιακή Δημοκρατία της Γερμανίας, σημαντικές για την κοινωνία εκδηλώσεις (μεγάλης σημασίας συμβάντα) μπορούν να μεταδοθούν σε κρυπτογραφημένη μορφή από τη συνδρομητική τηλεόραση μόνον εκεί που ο ραδιοτηλεοπτικός φορέας ή τρίτος καθιστά δυνατή, υπό κατάλληλες συνθήκες, τη μετάδοση της εκδήλωσης από μη συνδρομητικό και γενικής πρόσβασης τηλεοπτικό δίαυλο ταυτόχρονα ή, σε περίπτωση παράλληλης αναμετάδοσης μεμονωμένων εκδηλώσεων, ελαφρά ετεροχρονισμένη. Αν τα ενδιαφερόμενα μέρη δεν επιτύχουν συμφωνία ως προς τις κατάλληλες συνθήκες, συμφωνούν να δεχθούν διαιτησία σύμφωνα με το τμήμα 1025 και επόμενα του κώδικα πολιτικής δικονομίας, εγκαίρως και πριν από την έναρξη της εκδήλωσης. Στην περίπτωση που δεν καταλήξουν σε συμφωνία σχετικά με τις διαδικασίες, για λόγους που πρέπει να αιτιολογηθούν από τον τηλεοπτικό φορέα ή τρίτον, η τηλεοπτική μετάδοση που αναφέρεται στην παράγραφο 1 θα θεωρηθεί ως μη δυνατή υπό κατάλληλες συνθήκες. Ως δίαυλοι γενικής πρόσβασης θεωρούνται μόνο οι δίαυλοι που λαμβάνονται από περισσότερα των δύο τρίτων του συνόλου των νοικοκυριών.

2. Για ανάγκες των παρουσών διατάξεων, σημαντικές εκδηλώσεις είναι:

1. οι θερινοί και χειμερινοί Ολυμπιακοί αγώνες·

2. όλοι οι αγώνες του ευρωπαϊκού πρωταθλήματος και του Παγκοσμίου Κυπέλου στους οποίους συμμετέχει η εθνική ποδοσφαιρική ομάδα της Γερμανίας, καθώς και ο εναρκτήριος αγώνας, οι ημιτελικοί και τελικοί, ανεξάρτητα από το αν συμμετέχει η εθνική ομάδα της Γερμανίας·

3. οι ημιτελικοί και τελικοί της γερμανικής ποδοσφαιρικής ομοσπονδίας·

4. όλοι οι αγώνες της εθνικής ομάδας Γερμανίας, στην έδρα της και εκτός έδρας·

5. οι τελικοί οποιουδήποτε αγώνα ευρωπαϊκού πρωταθλήματος (Champions League, Κύπελο UEFA) στους οποίους συμμετέχει γερμανική ομάδα.

Στις περιπτώσεις που σημαντικές εκδηλώσεις αποτελούνται από περισσότερα του ενός μεμονωμένα συμβάντα, κάθε συμβάν θεωρείται ως σημαντικό. Η συμπερίληψη ή ο αποκλεισμός εκδηλώσεων στις παρούσες διατάξεις είναι δυνατή μόνο μετά από συμφωνία σε επίπεδο όλων των ομόσπονδων κρατών.

ΗΝΩΜΕΝΟ ΒΑΣΙΛΕΙΟ(14)

>ΘΕΣΗ ΠΙΝΑΚΑ>

Δημοσίευση σύμφωνα με το άρθρο 3α παράγραφο 2 της οδηγίας 89/552/ΕΟΚ του Συμβουλίου(15) περί συντονισμού ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων, όπως τροποποιήθηκε από την οδηγία 97/36/ΕΚ του Ευρωπαϊκού Κοινοβουλίου και του Συμβουλίου(16) - ΗΝΩΜΕΝΟ ΒΑΣΙΛΕΙΟ

(2000/C 328/02)

Τα μέτρα που έλαβε το ΗΝΩΜΕΝΟ ΒΑΣΙΛΕΙΟ σύμφωνα με το άρθρο 3α σημείο 1 της οδηγίας και τα γνωστοποίησε στην Επιτροπή σύμφωνα με τη διαδικασία που καθορίζεται στο άρθρο 3α σημείο 2, είναι τα ακόλουθα:

[Αποσπάσματα από το μέρος IV του νόμου περί ραδιοτηλεοπτικών εκπομπών του 1996, κεφάλαιο 55]

BROADCASTING ACT 1996 (ΝΟΜΟΣ ΠΕΡΙ ΡΑΔΙΟΤΗΛΕΟΠΤΙΚΩΝ ΕΚΠΟΜΠΩΝ ΤΟΥ 1996)

Κεφάλαιο 55

ΜΕΡΟΣ IV

ΑΘΛΗΤΙΚΑ ΚΑΙ ΛΟΙΠΑ ΓΕΓΟΝΟΤΑ ΕΘΝΙΚΟΥ ΕΝΔΙΑΦΕΡΟΝΤΟΣ

>ΘΕΣΗ ΠΙΝΑΚΑ>

[Αποσπάσματα από τον κανονισμό περί τηλεοπτικών εκπομπών 2000]

ΝΟΜΟΘΕΤΙΚΕΣ ΠΡΑΞΕΙΣ

2000 αριθ. 54

ΡΑΔΙΟΦΩΝΙΑ

The television Broadcasting Regulations 2000 (κανονισμός του έτους 2000 για τις τηλεοπτικές εκπομπές)

Ημερομηνία σχεδίου: 14 Ιανουαρίου 2000

Ημερομηνία υποβολής ενώπιον του Κοινοβουλίου: 14 Ιανουαρίου 2000

Ημερομηνία θέσεως σε ισχύ: 19 Ιανουαρίου 2000

Έχοντας υπόψη ότι οι υπουργός είναι ο αρμόδιος υπουργός(17) για τους σκοπούς του άρθρου 2 σημείο 2 του νόμου περί Ευρωπαϊκών Κοινοτήτων του 1972(18) σχετικά με τη λήψη μέτρων που αφορούν στις τηλεοπτικές εκπομπές,

Συνεπεία των ανωτέρω, ο υπουργός, ασκώντας τις αρμοδιότητες που του εκχωρεί το άρθρο 2 σημείο 2 του νόμου του 1972 περί Ευρωπαϊκών Κοινοτήτων και κάθε άλλη συναφή αρμοδιόττα που απορρέει από τον εν λόγω νόμο, εκδίδει τον ακόλουθο κανονισμό:

Αιτιολογική αναφορά και θέση σε ισχύ

1. 1) Ο παρών κανονισμός μπορεί να αναφέρεται ως ο κανονισμός του έτους 2000 για τις τηλεοπτικές εκπομπές.

2) Ο παρών κανονισμός τίθεται σε ισχύ τη 19η Ιανουαρίου 2000.

[...]

Τροποποιήσεις του νόμου περί ραδιοπτηλεοπτικών εκπομπών του 1996 (Broadcasting Act)

3. Το μέρος IV του νόμου περί ραδιοτηλεοπτικών εκπομπών του 1996(19) (αθλητικά και λοιπά γεγονότα εθνικού ενδιαφέροντος) τροποποιείται σύμφωνα με το παράρτημα του παρόντος κανονισμού.

[...]

14 Ιανουαρίου 2000

Chris Smith

Υπουργός Πολιτισμού, Μέσων Μαζικής Επικοινωνίας και Αθλητισμού

ΠΑΡΑΡΤΗΜΑ

Κανονισμός 3

ΤΡΟΠΟΠΟΙΗΣΕΙΣ ΤΟΥ ΝΟΜΟΥ ΠΕΡΙ ΡΑΔΙΟΤΗΛΕΟΠΤΙΚΩΝ ΕΚΠΟΜΠΩΝ ΤΟΥ 1996: ΑΘΛΗΤΙΚΑ ΚΑΙ ΛΟΙΠΑ ΓΕΓΟΝΟΤΑ ΕΘΝΙΚΟΥ ΕΝΔΙΑΦΕΡΟΝΤΟΣ

>ΘΕΣΗ ΠΙΝΑΚΑ>

[Αποσπάσματα από τον κώδικα της ανεξάρτητης επιτροπής τηλεόρασης (ITC) περί αθλητικών και λοιπών καταλογογραφημένων γεγονότων που αναθεωρήθηκε τον Ιανουάριο 2000]

ΚΩΔΙΚΑΣ ΠΕΡΙ ΑΘΛΗΤΙΚΩΝ ΚΑΙ ΛΟΙΠΩΝ ΚΑΤΑΛΟΓΟΓΡΑΦΗΜΕΝΩΝ ΓΕΓΟΝΟΤΩΝ

Εισαγωγή

1. Ο νόμος περί ραδιοτηλεοπτικών εκπομπών του 1996 ("νόμος"), όπως τροποποιήθηκε από τον κανονισμό του έτους 2000 για τις τηλεοπτικές εκπομπές ( "κανονισμός"), απαιτεί όπως η ITC συντάξει και κατά καιρούς αναθεωρεί ένα κώδικα που θα παρέχει κατευθυντήριες γραμμές σε συγκεκριμένα θέματα που αφορούν στην τηλεοπτική μετάδοση των αθλητικών και λοιπών γεγονότων εθνικού ενδιαφέροντος που αναγράφονται στον σχετικό κατάλογο που συντάσσει ο υπουργός Πολιτισμού, Μαζικών Μέσων Επικοινωνίας και Αθλητισμού. Ο κώδικας αυτός έχει καταρτισθεί από την ITC, κατόπιν διαβούλευσης με τους σχετικούς ραδιοτηλεοπτικούς και αθλητικούς φορείς, με τους κατόχους των αθλητικών δικαιωμάτων και με άλλους ενδιαφερόμενους, προκειμένου η τελευταία να εκπληρώσει της κανονιστικής φύσεως υποχρεώσεις της που απορρέουν από το άρθρο 104 του νόμου [...]

2. Ο νόμος θέτει περιορισμούς στους παρόχους τηλεοπτικών προγραμμάτων όσον αφορά στην απόκτηση αποκλειστικών δικαιωμάτων επί του συνόλου ή μέρους της απευθείας τηλεοπτικής μετάδοσης των καταλογογραφημένων γεγονότων καθώς και στην αποκλειστική μετάδοση χωρίς την προηγούμενη άδεια της ITC (βλέπε μέρος IV του νόμου). Σύμφωνα με το νόμο, εάν οι κάτοχοι αδειών δεν τηρούν τους περιορισμούς σχετικά με την απευθείας μετάδοση των καταλογογραφημένων γεγονότων, έχουν παράσχει ανακριβείς πληροφορίες ή έχουν αποκρύψει σημαντικές πληροφορίες, η ITC έχει το δικαίωμα να τους επιβάλλει χρηματικά πρόστιμα. Προκειμένου για το BBC και το S4C, η ITC πρέπει να υποβάλει έκθεση επί του θέματος που έχει προκύψει στον υπουργό. Κατά την άσκηση των αρμοδιοτήτων της, η ITC θα λαμβάνει υπόψη τις διατάξεις του κώδικα.

3. Ο υπουργός συντάσσει τα "καταλογογραφημένα γεγονότα" σύμφωνα με το νόμο, ο δε ισχύων κατάλογος περιλαμβάνεται στο παράρτημα Ι. Ο υπουργός δύναται οποτεδήποτε να προσθέτει και να αφαιρεί από τον κατάλογο γεγονότα, υπό την προϋπόθεση όμως ότι θα έχει συμβουλευθεί προηγουμένως το BBC, τη Welsh Authority, την ITC και τον κάτοχο των δικαιωμάτων του εκάστοτε γεγονότος. Τον Ιούνιο του 1998 ο υπουργός διεύρυνε τον κατάλογο, καθώς ενέταξε σε αυτόν τα γεγονότα της ομάδας Β με το σκεπτικό ότι θα τύγχαναν διαφορετικής μεταχείρισης από τα γεγονότα της ομάδας Α. Η ομάδα Α περιλαμβάνει γεγονότα των οποίων η αποκλειστική απευθείας μετάδοση είναι δυνατή μόνο εφόσον πληρούνται ορισμένα κριτήρια. Τα κριτήρια και τα θέματα που λαμβάνονται υπόψη από την ITC αναφέρονται στα σημεία 12 έως 16. Η ομάδα Β περιλαμβάνει γεγονότα των οποίων η αποκλειστική απευθείας μετάδοση είναι δυνατή μόνο εφόσον ύφιστανται σχετικές διατάξεις που εγγυώνται την αναμετάδοσή τους. Τα σημεία 17 και 18 του παρόντος κώδικα καθορίζουν το ελάχιστο περιεχόμενο της αναμετάδοσης που η ITC θα θεωρεί ως επαρκές.

[...]

Γενικές διατάξεις και πλαίσιο

6. Σε ό,τι αφορά στην απευθείας μετάδοση των αναγραφόμενων στον κατάλογο γεγονότων, ο νόμος καθορίζει δύο κατηγορίες υπηρεσιών τηλεοπτικών προγραμμάτων: της υπηρεσίες τηλεοπτικών προγραμμάτων και τις δορυφορικές υπηρεσίες του ΕΟΧ που επί του παρόντος πληρούν τις απαιτούμενες προϋποθέσεις ("πρώτη κατηγορία") και όλες τις λοιπές υπηρεσίες τηλεοπτικών προγραμμάτων και δορυφορικές υπηρεσίες του ΕΟΧ ("δεύτερη κατηγορία"). Οι απαιτούμενες προϋποθέσεις είναι οι ακόλουθες: α) ότι η λήψη της υπηρεσίας παρέχεται χωρίς καμία επιβάρυνση, β) ότι η υπηρεσία παρέχεται τουλάχιστον στο 95 % του πληθυσμού του Ηνωμένου Βασιλείου. Οι υπηρεσίες τηλεοπτικών προγραμμάτων και οι δορυφορικές υπηρεσίες του ΕΟΧ που εμπίπτουν στην πρώτη κατηγορία αναφέρονται στον κατάλογο που δημοσιεύει κατά καιρούς η ITC (βλέπε παράρτημα 2). Οι εν λόγω απαιτήσεις πηγάζουν εκ του νόμου, όπως αυτός τροποποιήθηκε από τον κανονισμό του έτους 2000 για τις τηλεοπτικές εκπομπές. Κάθε σύμβαση για την απευθείας τηλεοπτική μετάδοση ενός αναγραφόμενου στον κατάλογο γεγονότος που σύναπτεται από ένα ραδιοτηλεοπτικό φορέα πρέπει να αναφέρει ότι τα δικαιώματα εκχωρούνται για την τηλεοπτική μετάδοση του γεγονότος στο πλαίσιο της παροχής υπηρεσίας τηλεοπτικού προγράμματος που εμπίπτει σε μία από τις δύο κατηγορίες· κατά συνέπεια, για κάθε κατηγορία πρέπει να συνάπτονται χωριστές συμβάσεις. Ο ραδιοτηλεοπτικός φορέας που παρέχει κάποια υπηρεσία στο πλαίσιο της μιας εκ των δύο κατηγοριών ("πρώτη υπηρεσία") δεν επιτρέπεται να προβεί σε αποκλειστική απευθείας μετάδοση του συνόλου ή μέρους ενός γεγονότος της ομάδας Α χωρίς την προηγούμενη άδεια της Επιτροπής· αντίθετα, ένας ραδιοτηλεοπτικός φορέας που παρέχει υπηρεσία στο πλαίσιο της άλλης κατηγορίας ("δεύτερη κατηγορία") έχει αποκτήσει το δικαίωμα απευθείας μετάδοσης του γεγονότος ή του ίδιου μέρους του γεγονότος. Η περιοχή που εξυπηρετείται από τη δεύτερη υπηρεσία πρέπει να περιλαμβάνει το σύνολο, ή σχεδόν το σύνολο, της περιοχής που εξυπηρετείται από την πρώτη υπηρεσία. Η πρώτη και η δεύτερη υπηρεσία είναι δυνατό να παρέχονται από κατόχους αδείων που τελούν υπό κοινή ιδιοκτησία, μεταξύ αυτών όμως πρέπει να περιλαμβάνεται ένας ραδιοτηλεοπτικός φορέας σε κάθε μια από τις προαναφερθείσες κατηγορίες.

7. Οι περιορισμοί εφαρμόζονται μόνο σε δικαιώματα που αποκτήθηκαν μετά τη θέση σε ισχύ του άρθρου 101 του νόμου του 1996, δηλαδή μετά την 1η Οκτωβρίου 1996, ή μετά την έναρξη των διαβουλεύσεων του υπουργού με τους κατόχους των σχετικών δικαιωμάτων σχετικά με τις αλλαγές που έμελλε να επέλθουν στον κατάλογο, δηλαδή μετά την 25η Νοεμβρίου 1977, όπως φαίνεται στο παράρτημα 1.

8. Ο κατάλογος δύναται να περιέχει γεγονότα "εθνικού ενδιαφέροντος" για την Αγγλία, τη Σκωτία, την Ουαλλία ή τη Βόρεια Ιρλανδία. Αυτός είναι ο λόγος για τον οποίο, για παράδειγμα, ο τελικός κυπέλλου της σκωτικής ομοσπονδίας ποδοσφαίρου έχει περιληφθεί στον κατάλογο. Σύμφωνα με το νόμο, η τηλεοπτική μετάδοση των εν λόγω γεγονότων πραγματοποιείται μόνο στο τμήμα της επικράτειας του Ηνωμένου Βασιλείου με την υψηλότερη αναμενόμενη τηλεθέαση. Κατά συνέπεια, η αναφορά του παραρτήματος 2 στο Channel 3 καλύπτει τόσο τις μεμονωμένες περιφερειακές υπηρεσίες ή ομάδες περιφερειακών υπηρεσιών του Channel 3 όσο και το Channel 3 στο σύνολό του.

9. Ο νόμος αποσκοπεί να διασφαλίσει τη δυνατότητα απευθείας μετάδοσης των καταλογογραφημένων γεγονότων. Είναι άξιο μνείας το γεγονός ότι ο νόμος δεν απαιτεί ούτε εγγυάται την απευθείας μετάδοση των αναγραφόμενων γεγονότων, συμπεριλαμβανομένης της μετάδοσης από το Channel 3, το Channel 4 και το BBC. Επιπλέον, ο νόμος δεν απαγορεύει την αποκλειστική απευθείας μετάδοση καταλογογραφημένων γεγονότων στο πλαίσιο της παροχής αυτών ή άλλων υπηρεσίων, υπό τον όρο ότι η ITC έχει πεισθεί ότι πληρούνται ορισμένα κριτήρια (βλέπε σημεία 12 έως 18).

10. Οι ειδικές κατευθυντήριες γραμμές που πρέπει να εκπονήσει η ITC εκτίθενται κατωτέρω. Η ITC αναθεωρεί τις εν λόγω κατευθυντήριες γραμμές και τις τροποποιεί με βάση τα πορίσματα της εμπειρίας.

Ορισμός του όρου "απευθείας"

11. Το άρθρο 194 του νόμου επιβάλλει στην ITC την υποχρέωση καθορισμού των συνθηκών υπό τις οποίες η μετάδοση των εν γένει καταλογογραφημένων γεγονότων, ή ενός συγκεκριμένου αναγραφόμενου γεγονότος, χρήζει ή δεν χρήζει αντιμετώπισης ως απευθείας μετάδοσης. Κατά την εξέταση του εν λόγω ζητήματος, η ITC τάχθηκε υπέρ της άποψης ότι το συμφέρον των τηλεθεατών επιτάσσει την κατά το δυνατό παρακολούθηση του γεγονότος κατά την εκτύλιξή του. Αυτό σημαίνει ότι η απευθείας τηλεοπτική μετάδοση των περισσότερων αθλητικών γεγονότων, ακόμη και όσων εκτυλίσσονται σε διαφορετικές χρονικές ζώνες, ορίζεται ως ταυτόχρονη μετάδοση (δηλαδή μετάδοση του γεγονότος κατά την εκτύλιξή του). Ωστόσο, δεδομένων των διαφορών ως προς τη φύση και τη διάρκεια των γεγονότων, δεν είναι δυνατή η διατύπωση ενός ενιαίου ορισμού. Οι ακόλουθοι ερμηνευτικοί κανόνες αναμένεται ότι θα συμβάλουν στην επίτευξη της αναγκαίας ευελιξίας:

- οι περιορισμοί στην απευθείας μετάδοση εφαρμόζονται ενώ το γεγονός ακόμη διαρκεί,

- εάν ένα γεγονός περιλαμβάνει περισσότερα παιχνίδια ή αγώνες, οι περιορισμοί εφαρμόζονται ενώ ακόμη διαρκεί το αντίστοιχο παιχνίδι ή αντίστοιχος αγώνας,

- όταν πρόκειται για ένα ενιαίο γεγονός με διάρκεια αρκετών ημερών, οι περιορισμοί εφαρμόζονται στις προγραμματισμένες δραστηριότητες κάθε ημέρας,

- όταν πρόκειται για γεγονός το οποίο αποτελείται από καθορισμένα διακριτά μέρη που συμπίπτουν χρονικά [π.χ. Ολυμπιακοί Αγώνες, τελικοί παγκοσμίου κυπέλλου της διεθνούς ομοσπονδίας ποδοσφαιρικών σωματείων (FIFA)] και, κατά συνέπεια, δεν είναι δυνατή η ταυτόχρονη πλήρης τηλεοπτική μετάδοσή τους, οι περιορισμοί εφαρμόζονται σε κάθε παιχνίδι ή αγώνισμα σαν να επρόκειτο για αυτοτελές γεγονός.

Θέματα του λαμβάνονται υπόψη για την χορήγηση ή την ανάκληση της άδειας αποκλειστικής μετάδοσης

12. Το άρθρο 104 σημείο 1 στοιχειό β) του νόμου επιβάλλει στην ITC την υποχρέωση παροχής κατευθυντηρίων γραμμών σχετικά με τα θέματα που πρέπει να λαμβάνονται υπόψη κατά τη χορήγηση άδειας αποκλειστικής απευθείας μετάδοσης ενός γεγονότος (ή μέρους ενός γεγονότος) σε ραδιοτηλεοπτικούς φορείς που παρέχουν υπηρεσίες υπαγόμενες σε μια κατηγορία (πρώτη υπηρεσία) ενώ κανένας άλλος ραδιοτηλεοπτικός φορέας που παρέχει υπηρεσία υπαγόμενη στην άλλη κατηγορία (δεύτερη υπηρεσία) δεν έχει αποκτήσει τα ίδια δικαιώματα ή η περιοχή στην οποία πρόκειται να παρασχεθεί η δεύτερη υπηρεσία δεν περιλαμβάνει το σύνολο, ή σχεδόν το σύνολο, της περιοχής στην οποία παρέχεται η πρώτη υπηρεσία.

13. Προκειμένου να αποφασίσει ως προς τη χορήγηση της άδειας, η ITC δύναται να αρκεσθεί στην διασφάλιση της δυνατότητας οποιουδήποτε ενδιαφερόμενου να αποκτήσει τα σχετικά δικαιώματα τηλεοπτικής μετάδοσης καθώς και στο γεγονός ότι κανένας ραδιοτηλεοπτικός φορέας που παρέχει υπηρεσία υπαγόμενη στην άλλη κατηγορία δεν έχει εκδηλώσει ενδιαφέρον για την απόκτηση των εν λόγω δικαιωμάτων από τον νόμιμο κάτοχό τους ούτε είχε υποβάλει σχετική προσφορά. Ωστόσο, η ITC πρέπει να πεισθεί ότι όλοι οι ραδιοτηλεοπτικοί φορείς έχουν την ευκαιρία να αποκτήσουν να δικαιώματα και εύλογους όρους. Προκειμένου να μορφώσει ιδία άποψη, η Επιτροπή λαμβάνει υπόψη ορισμένα ή όλα τα ακόλουθα κριτήρια:

- κάθε πρόσκληση εκδήλωσης ενδιαφέροντος για την εκχώρηση δικαιωμάτων τηλεοπτικών μεταδόσεων, είτε αυτή περιβάλλεται τον τύπο του ανοικτού είτε του κλειστού διαγωνισμού εκτιμήσεως προσφορών, πρέπει να γνωστοποιείται δημόσια και ταυτόχρονα στους ραδιοτηλεοπτικούς φορείς που παρέχουν υπηρεσίες σε αμφότερες τις κατηγορίες,

- κατά την έναρξη κάθε διαπραγμάτευσης, το υλικό τεκμηρίωσης ή/και οι δημοσιεύσεις που αφορούν στις εμπορικές πτυχές των δικαιωμάτων πρέπει να εκθέτουν όλα τα ουσιώδη στοιχεία της διαδικασίας διαπραγμάτευσης και της εκχώρησης των δικαιωμάτων, καθώς και το σύνολο των σημαντικών όρων και προϋποθέσεων, συμπεριλαμβανομένου του ακριβούς περιεχομένου των εκχωρούμενων δικαιωμάτων,

- εάν τα δικαιώματα που απορρέουν από ένα καταλογογραφημένο γεγονός συμπεριλαμβάνονται σε μια δέσμη δικαιωμάτων, η εν λόγω δέσμη δεν πρέπει να παρέχει περισσότερα πλεονεκτήματα σε ραδιοτηλεοπτικούς φορείς παροχής υπηρεσιών που υπάγονται σε μια από τις δύο κατηγορίες. Κατά προτίμηση, πρέπει να παρέχεται η δυνατότητα αγοράς των δικαιωμάτων ανεξαρτήτως από την τυχόν εκχώρηση και άλλων δικαιωμάτων στον ίδιο φορέα, π.χ. της μετάδοσης στιγμιοτύπων μαγνητοσκοπημένων μεταδόσεων και μεταδόσεων άλλων γεγονότων,

- οι όροι ή τα έξοδα που συνδέονται με την απόκτηση των δικαιώματων (π.χ., τα έξοδα παραγωγής) πρέπει να αναφέρονται σαφώς και δεν πρέπει να ευνοούν κάποια κατηγορία υπηρεσιών,

- το τίμημα για την αγορά των δικαιωμάτων πρέπει να είναι δίκαιο, εύλογο και να μην επάγεται διακρίσεις μεταξύ των δύο κατηγοριών υπηρεσιών τηλεοπτικού προγράμματος. Ο εκάστοτε προσδιορισμός του δίκαιου τιμήματος εξαρτάται από τα εκχωρούμενα δικαιώματα και από την αξία των εν λόγω δικαιωμάτων για τους ραδιοτηλεοπτικούς φορείς. Το ύψος του δίκαιου τιμήματος ενδέχεται να παρουσιάζει σημαντικές διακυμάνσεις κατά περίπτωση, όταν όμως η ITC διαμορφώνει τη δική της άποψη επί του θέματος, λαμβάνει υπόψη, μεταξύ αλλων:

- το ύψος των τελών που καταβλήθηκαν στο παρελθόν για την τηλεοπτική μετάδοση του γεγονότος ή παρεμφερών γεγονότων,

- την ώρα της απευθείας μετάδοσης του γεγονότος,

- το ύψος των εσόδων και το ποσοστό τηλεθέασης που συνδέονται με την απευθείας μετάδοση του γεγονότος (π.χ., διαφημίσεις και χορηγίες, έσοδα που προκύπτουν από την καταβολή συνδρομών,

- τη χρονική περίοδο για την οποία παραχωρούνται τα δικαιώματα,

- τον ανταγωνισμό στην αγορά.

14. Προκειμένου οι ραδιοτηλεοπτικοί φορείς να έχουν μια πραγματική ευκαιρία για απόκτηση των δικαιωμάτων, θα πρέπει να έχουν στην διάθεσή τους εύλογο χρόνο για την υποβολή προσφορών. Η έννοια του εύλογου χρόνου εξαρτάται κατά περίπτωση από τις περιστάσεις συμπεριλαμβανομένων της πολυπλοκότητας των διαπραγματεύσεων, της παραγωγής και της μετάδοσης του προγράμματος που αφορά στο γεγονός, καθώς και του χρονικού διαστήματος που μεσολαβεί μεταξύ του χρόνου κατά τον οποίο συμβαίνει το γεγονός και της ημερομηνίας για την οποία εκχωρούνται τα δικαιώματα μετάδοσης του γεγονότος. Η προθεσμία για την υποβολή προσφορών πρέπει να παρέχει σε όλα τα μέρη τη βάσιμη πιθανότητα να διαπραγματευθούν και να καταλήξουν σε συμφωνία. Ωστόσο, η εν λόγω προθεσμία δεν πρέπει να είναι υπερβολικά μακρά, ώστε να μην εμποδίζει ούτε να περιορίζει τη δυνατότητα συμμόρφωσης των ραδιοτηλεοπτικών φορεών με τον παρόντα κώδικα.

15. Η άδεια της ITC απαιτείται επίσης όταν η περιοχή στην οποία πρόκειται να παρασχεθεί η υπηρεσία δεν περιλαμβάνει το σύνολο, ή σχεδόν το σύνολο, της περιοχής στην οποία πρόκειται να παρασχεθεί ή άλλη υπηρεσία. Προκειμένου να αποφασίσει αν θα χορηγήσει την άδεια, η ITC λαμβάνει υπόψη τα συμφέροντα των τηλεθεατών των διάφορων περιοχών και τις περιοχές που καλύπτουν τηλεοπτικά οι ραδιοτηλεοπτικοί φορείς.

16. Η άδεια χορηγείται κανονικά για ολόκληρο το χρονικό διάστημα για το οποίο εκχωρούνται τα δικαιώματα τηλεοπτικής μετάδοσης του γεγονότος, υπό την προϋπόθεση, μεταξύ άλλων, ότι το καταβληθέν τίμημα αντιστοιχεί στο χρόνο για τον οποίο εκχωρούνται τα δικαιώματα τηλεοπτικής μετάδοσης. Ωστόσο, η ITC διατηρεί το δικαίωμα ανάκλησης της άδειας κατόπιν σχετικής αιτήσεως του ίδιου του δικαιούχου ραδιοτηλεοπτικού φορέα ή εφόσον η άδεια χορηγήθηκε επί τη βάσει ανακριβών ή παραπλανητικών πληροφοριών. Επιπλέον, η ITC εξετάζει το ενδεχόμενο ανάκλησης της άδειας, εάν καταστεί προφανές ότι τα δικαιώματα έχουν εκχωρηθεί για υπερβολικά μακρό χρόνο σε σκοπό να καταστρατηγηθεί το πνεύμα του νόμου. Για τον καθορισμό της έννοιας του υπερβολικά μακρού χρόνου, η ITC λαμβάνει υπόψη την εμπειρία του παρελθόντος όσον αφορά στο ίδιο και σε παρεμφερή γεγονότα, συμπεριλαμβανομένων των χρονικών περιόδων για τις οποίες δικαιώματα τηλεοπτικής μετάδοσης γεγονότων εκχωρήθηκαν σε ραδιοτηλεοπτικούς φορείς εκτός του Ηνωμένου Βασιλείου για μεταδόσεις στην αλλοδαπή.

17. Σε ό,τι αφορά στα γεγονότα που περιλαμβάνονται στην ομάδα Β του παραρτήματος 1, η ITC χορηγεί την άδεια αποκλειστικής απευθείας μετάδοσης ενός γεγονότος από ένα ραδιοτηλεοπτικό φορέα που παρέχει υπηρεσία υπαγόμενη σε μια από τις κατηγορίες (πρώτη υπηρεσία) εφόσον προβλέπεται η δυνατότητα αναμετάδοσης από ραδιοτηλεοπτικούς φορείς που παρέχουν υπηρεσία υπαγόμενη στην άλλη κατηγορία (δέυτερη υπηρεσία). Η ελάχιστη απαίτηση της ITC συνίσταται στην εκχώρηση στη δέυτερη υπηρεσία δικαιωμάτων μετάδοσης στιγμιοτύπων ή μαγνητοσκοπημένης μετάδοσης η οποία θα καλύπτει τουλάχιστον το 10 % της προγραμματισμένης διάρκειας του γεγονότος (ή του αγώνα που πραγματοποιείται στο πλαίσιο του γεγονότος τη συγκεκριμένη ημέρα), υπό τον όρο της μετάδοσης 30 τουλάχιστον λεπτών για ένα γεγονός (ή ένα αγώνα που πραγματοποιείται στο πλαίσιο του γεγονότος τη συγκεκριμένη ημέρα) που διαρκεί μια ώρα ή περιοσσότερο, παρέχοντας ουσιαστικά τη δυνατότητα επιλογής εκείνης εκ των δύο λύσεων που εξασφαλίζει τη μεγαλύτερης διάρκειας αναμετάδοση του γεγονότος. Για τους σκοπούς αυτούς, όταν ένα γεγονός αποτελείται από διάφορα μέρη που εκτυλίσσονται ταυτόχρονα, η προγραμματισμένη διάρκεια του γεγονότος ορίζεται ως το χρονικό διάστημα που διαρρέει μεταξύ της προγραμματισμένης έναρξης του πρώτου μέρους του γεγονότος που πραγματοποιείται τη συγκεκριμένη ημέρα και της προγραμματισμένης λήξης του τελευταίου μέρους του γεγονότος που πραγματοποιείται την ίδια ημέρα. Η δεύτερη υπηρεσία πρέπει να διατηρεί τον έλεγχο της επιμέλειας του περιεχομένου και του προγραμματισμού της μετάδοσης των επιλεγμένων στιγμιότυπων ή της μαγνητοσκοπημένης μετάδοσης, εκτός εάν έχει αναλάβει τη δέσμευση να μη προβεί στη μετάδοση των επιλεγμένων στιγμιότυπων ή στη μαγνητοσκοπημένη μετάδοση του γεγονότος πριν διαρρεύσει ορισμένο χρονικό διάστημα μετά την προγραμματισμένη λήξη του γεγονότος (ή του αγώνα που πραγματοποιείται στο πλαίσιο του γεγονότος τη συγκεκριμένη ημέρα). Το μέγιστο χρονικό διάστημα μεταξύ των δύο μεταδόσεων δύναται να ορισθεί ως εξής:

>ΘΕΣΗ ΠΙΝΑΚΑ>

18. Πέραν των ανωτέρω, το δικαίωμα απευθείας ραδιοφωνικού σχολιασμού του γεγονότος πρέπει να εκχωρείται σε ραδιοφωνικό σταθμό εθνικής εμβέλειας μετάδοσης ή σε οργανισμό παροχής αθλητικών υπηρεσιών σε ραδιοφωνικούς σταθμούς που σχηματίζουν εθνικό (ή σχεδόν εθνικό) δίκτυο.

19. Εάν η δεύτερη υπηρεσία αδυνατεί ή δεν επιθυμεί να παρέχει επαρκή αναμετάδοση ή παύει ενετελώς να αναμεταδίδει τα γεγονότα, η ITC εξετάζει το ενδεχόμενο χορήγησης άδειας για αποκλειστική απευθείας μετάδοση των καταλογογραφημένων γεγονότων χωρίς να χορηγεί αντίστοιχο δικαίωμα αναμετάδοσης· στην περίπτωση αυτή χωρεί αναλογική εφαρμογή των κριτηρίων που αναφέρονται στα σημεία 12 έως 16.

Περιπτώσεις στις οποίες είναι δυνατή η μη επιβολή κυρώσεων

20. Σύμφωνα με το άρθρο 104, η ITC πρέπει επίσης να εκπονήσει κατευθυντήριες γραμμές επί των θεμάτων που θα λαμβάνει υπόψη προκειμένου να αποφασίζει αν αποφασίζει αν είναι εύλογη η προσδοκία συμμόρφωσης ενός παρέχοντος τηλεοπτικά προγράμματα προς τους περιορισμούς της απευθείας τηλεοπτικής μετάδοσης καταλογογραφημένων γεγονότων και, κατά συνέπεια, αν είναι σκόπιμη η επιβολή κυρώσεων σε περίπτωση μη συμμόρφωσης προς τους εν λόγω περιορισμούς. Δεδομένων των μακρών προθεσμιών που απαιτούνται εν γένει για την προσφορά, πώληση και απόκτηση των δικαιωμάτων, η ITC έχει την πεποίθηση ότι σε ελάχιστες μόνο περιπτώσεις δικαιολογείται η αποκλειστική μετάδοση του γεγονότος από τον ραδιοτηλεοπτικό φορέα χωρίς την προηγούμενη άδεια της ITC. Ο ραδιοτηλεοπτικός φορέας που κατά παράβαση της διάταξης του άρθρου 101 σημείο 1 προβαίνει στη μετάδοση ενός καταλογογραφημένου γεγονότος χωρίς προηγουμένως να έχει λάβει τη σχετική άδεια της ITC πρέπει να πείσει την ITC είτε ότι το χρονικό διάστημα μεταξύ του χρόνου εμπορικής διάθεσης των δικαιωμάτων και του χρόνου πραγματοποίησης του γεγονότος είναι τόσο σύντομο ώστε να καθιστά αδύνατη τη λήψη της σχετικής άδειας είτε ότι στηριγμένος σε ανακριβείς πληροφορίες είχε διαμορφώσει την πεποίθηση ότι η ενέργειά του ήταν σύννομη. Στην τελευταία περίπτωση, ωστόσο, η ITC πρέπει να πεισθεί ότι ο ραδιοτηλεοπτικός φορέας είχε λάβει όλα τα εύλογα μέτρα προκειμένου να βεβαιωθεί ότι τα δικαιώματα είχαν εκχωρηθεί σε κάποιον άλλο ραδιοτηλεοπτικό φορέα, ο οποίος παρέχει υπηρεσία υπαγόμενη στην άλλη κατηγορία.

Διαδικασίες για την απόκτηση της άδειας

21. Το αίτημα για την παροχή άδειας από την ITC με αντικείμενο την αποκλειστική απευθείας μετάδοση ενός καταλογογραφημένου γεγονότος πρέπει να υποβάλλεται εγγράφως στον γραμματέα της ITC και να συνοδεύεται από πλήρη αιτιολογική έκθεση και κάθε συναφή συμπληρωματική πληροφορία. Τα αιτήματα πρέπει να υποβάλλονται αρκετά πριν από το γεγονός (εάν είναι δυνατόν, τουλάχιστον τρεις μήνες νωρίτερα), ώστε η ITC να έχει στη διάθεσή της τον αναγκαίο χρόνο για την εξέτασή τους. Μετά την πρώτη εξέταση του αιτήματος, η ITC δημοσιεύει κατά κανόνα πρόσκληση υποβολής προσφορών η οποία απιευθύνεται σε ραδιοτηλεοπτικούς φορείς που δεν ανήκουν στην κατηγορία στην οποία ανήκει ο ενδιαφερόμενος. Ανάλογα με τις ληφθείσες απαντήσεις και τα αποτελέσματα των ερευνών που διεξάγει η ίδια η ITC επί του θέματος, ο αιτών ενδέχεται να κληθεί να παράσχει εγγράφως συμπληρωματικές πληροφορίες ή/και να παραστεί σε σχετική συνεδρίαση του προσωπικού της ITC.

22. Οι ραδιοτηλεοπτικοί φορείς πρέπει να λαμβάνουν υπόψη ότι, σύμφωνα με το νόμο, ακόμη και αν πληρούν τις ελάχιστες προϋποθέσεις των σημείων 17 και 18, απαιτείται η λήψη άδειας της ITC για την αποκλειστική απευθείας τηλεοπτική μετάδοση των γεγονότων της ομάδας Β. Ωστόσο, στις περιπτώσεις αυτές η άδεια παρέχεται αυτόματα.

23. Η ITC απαντά το ταχύτερο δυνατό σε κάθε αίτημα και δημοσιεύει τις αποφάσεις και τις σχετικές αιτιολογικές εκθέσεις, λαμβάνοντας όμως υπόψη το έννομο συμφέρον των μερών που συνδέεται με το σεβασμό του απόρρητου χαρακτήρα ορισμένων πληροφοριών.

[...]

Ιανουάριος 2000

Παράρτημα 1

ΚΑΤΑΛΟΓΟΓΡΑΦΗΜΕΝΑ ΑΘΛΗΤΙΚΑ ΓΕΓΟΝΟΤΑ ΤΟΥ ΗΝΩΜΕΝΟΥ ΒΑΣΙΛΕΙΟΥ

ΟΜΑΔΑ Α

Ολυμπιακοί Αγώνες

Τελική φάση του παγκοσμίου κυπέλλου ποδοσφαίρου

Τελικός κυπέλλου Αγγλίας

Τελικός κυπέλλου Σκωτίας (στη Σκωτία)

Grand National

Derby

Τελική φάση του τουρνουά αντισφαίρισης του Wimbledon

Τελική φάση του ευρωπαϊκού πρωταθλήματος ποδοσφαίρου

Τελικός Rugby League Challenge Cup (*)

Τελικός του παγκοσμίου κυπέλλου ράγκμπι (*)

ΟΜΑΔΑ Β

Φιλικοί αγώνες κρίκετ που διεξάγονται στην Αγγλία

Προκριματικοί αγώνες του τουρνουά αντισφαίρισης του Wimbledon

Όλοι οι λοιποί αγώνες της τελικής φάσης του παγκοσμίου κυπέλλου ράγκμπι (*)

Αγώνες του πενταεθνούς τουρνουά ράγκμπι στους οποίους συμμετέχουν βρετανικές αμάδες (*)

Αγώνες της Κοινοπολιτείας (*)

Παγκόσμιο πρωτάθλημα στίβου (*)

Παγκόσμιο κύπελλο κρίκετ - τελικός, ημιτελικοί και αγώνες στους οποίους συμμετέχουν βρετανικές ομάδες (*)

Κύπελλο Ryder (*)

Ανοικτό πρωτάθλημα γκόλφ (*)

ΣΗΜΕΊΩΣΗ:

οι περιορισμοί εφαρμόζονται σε δικαιώματα που αποκτήθηκαν μετά την 1η Οκτωβρίου 1996, εξαιρουμένων των γεγονότων που φέρουν αστερίσκο· η σχετική ημερομηνία είναι η 25η Νοεμβρίου 1997.

Παράρτημα 2

ΚΑΤΑΛΟΓΟΣ ΤΩΝ ΥΠΗΡΕΣΙΩΝ ΠΟΥ ΠΛΗΡΟΥΝ ΤΙΣ ΑΠΑΙΤΟΥΜΕΝΕΣ ΠΡΟΫΠΟΘΕΣΕΙΣ ΤΟΥ ΚΑΝΟΝΙΣΜΟΥ ΤΟΥ 2000 ΓΙΑ ΤΙΣ ΤΗΛΕΟΠΤΙΚΕΣ ΕΚΠΟΜΠΕΣ

CHANNEL 3 (ITV)

CHANNEL 4

BBC 1

BBC 2

[Γραπτή απάντηση σε επερώτηση του μέλους του Κοινοβουλίου κ. Hugh Bailey από τον Υπουργό, της 25ης Νοεμβρίου 1997]

ΠΟΛΙΤΙΣΜΟΣ, ΜΕΣΑ ΕΠΙΚΟΙΝΩΝΙΑΣ ΚΑΙ ΑΘΛΗΤΙΣΜΟΣ

Αθλητικές ραδιοτηλεοπτικές εκπομπές

Κύριος Bayley: Θα ήθελα να ρωτήσω τον υπουργό Πολιτισμού, Μαζικών Μέσων Επικοινωνίας και Αθλητισμού σχετικά με την πρόοδο που έχει επιτευχθεί σε ό,τι αφορά στη διεξαγόμενη από τον ίδιο αναθεώρηση των αθλητικών γεγονότων που καταλογογραφούνται βάσει του μέρους IV του νόμου περί ραδιοτηλεοπτικών εκπομπών του 1996. Θα προβεί σε σχετική δήλωση; [17935]

Κύριος Chris Smith: Έχω συμβουλευθεί τα ενδιαφερόμενα μέρη σε ό,τι αφορά στις αρχές που θα πρέπει να διέπουν τη διαδικασία καταλογογράφησης και προβαίνω σήμερα στη δημοσίευση μιας σειράς κριτηρίων που πιστεύω ότι θα καταστήσουν περισσότερο διαφανή τη διαδικασία. Έχω επίσης συστήσει μια συμβουλευτική ομάδα στην οποία συμμετέχουν εμπειρογνώμονες με γνώσεις στον τομέα του αθλητισμού, των ραδιοτηλεοπτικών μεταδόσεων και των συναφών θεμάτων δημόσιας τάξεως. Στην ομάδα συμμετέχουν τα ακόλουθα πρόσωπα:

Λόρδος Gordon of Strathblane (πρόεδρος)

Κύριος Alastair Burt

Κύριος Jack Charlton

Κύριος Steve Cram

Kate Hoey, βουλευτής

Κύριος Michael Parkinson

Κύριος Clive Sherling

Καθηγητής David Wallace.

Ζήτησα από την ομάδα αυτή να αποφανθεί επί των προς αντιμετώπιση θεμάτων με βάση τα ακόλουθα κριτήρια:

α) εάν κάποιο γεγονός ή μέρος γεγονότος πρέπει να αφαιρεθεί από τον κατάλογο·

β) εάν άλλα μείζονος σημασίας αθλητικά γεγονότα πρέπει να προστεθούν στον κατάλογο.

Ως πρώτο βήμα στη διαδικασία αναθεώρησης του καταλόγου, ήδη τελούν υπό εξέταση τα δικαιώματα των κατόχων των δικαιωμάτων που συμπεριλαμβάνονται επί του παρόντος στον κατάλογο, όπως προβλέπεται στο νόμο του 1996. Οι απόψεις τους θα τεθούν στη διάθεση της συμβουλευτικής ομάδας.

Θα ζητηθεί η γνώμη των κατόχων των δικαιωμάτων των ακόλουθων γεγονότων:

Γεγονότα που ήδη αναγράφονται στον κατάλογο:

Ολυμπιακοί Αγώνες

Τελική φάση του παγκοσμίου κυπέλλου ποδοσφαίρου

Τελικός κυπέλλου Αγγλίας

Τελικός κυπέλλου Σκωτίας (μόνο για τη Σκωτία)

Φιλικοί αγώνες κρίκετ στους οποίους συμμετέχει η Αγγλία

Τουρνουά αντισφαίρισης του Wimbledon (μόνο το σαββατοκύριακο της τελικής φάσης βρίσκεται επί του παρόντος στον κατάλογο)

Grand National

Derby,

Άλλα μείζονος σημασίας αθλητικά γεγονότα:

Παγκόσμιο κύπελλο κρίκετ

Παγκόσμιο κύπελλο ράγκμπι

Ευρωπαϊκά πρωταθλήματα ποδοσφαίρου

Αγώνες της Κοινοπολιτείας

Παγκόσμια πρωταθλήματα στίβου

Βρετανικό Grand Prix

Πενταεθνές τουρνουά ράγκμπι

Ανοικτό πρωτάθλημα γκολφ

Κύπελλο Ryder.

Η ομάδα δύναται να ζητήσει να συμπεριληφθούν και άλλα γεγονότα στη διαδικασία αναθεώρησης του καταλόγου, θα ζητηθεί δε η γνώμη των κατόχων των δικαιωμάτων των εν λόγω γεγονότων.

Οι εργασίες της ομάδας θα αρχίσουν αμέσως, αναμένω δε να λάβω τις συστάσεις της πριν από το Πάσχα. Μετά τη λήψη των εν λόγω συστάσεων θα αποφασίσω ποιες αλλαγές θα εισαγάγω στον κατάλογο - εφόσον κρίνω σκόπιμο να δεχθώ κάποιες αλλαγές.

[Αποσπάσματα από ανακοίνωση του υπουργείου Πολιτισμού, Μαζικών Μέσων Ενημέρωσης και Αθλητισμού της 25ης Νοεμβρίου 1997]

[...]

3. Τα κριτήρια που θα εφαρμόσει στις εργασίες της η ομάδα αναθεώρησης του καταλόγου είναι τα ακόλουθα:

Κατευθυντήριες γραμμές που διέπουν την ένταξη μείζονος σημασίας αθλητικών γεγονότων στον κατάλογο

Κατά την εξέταση των υποψήφιων προς ένταξη στον κατάλογο γεγονότων, ο υπουργός πρέπει να ζητήσει τη γνώμη των ραδιοτηλεοπτικών ρυθμιστικών φορέων και των κατόχων των εν λόγω δικαιωμάτων. Η ακόλουθη εγκύκλιος αναφέρει τους παράγοντες που θα λάβει υπόψη ο υπουργός προκειμένου να αποφασίσει εαν θα εντάξει συγκεκριμένα γεγονότα στον κατάλογο.

Προκειμένου να καταστεί επιλέξιμο προς ένταξη στον κατάλογο, ένα γεγονός πρέπει να ικανοποιεί το ακόλουθο βασικό κριτήριο:

- πρέπει να έχει ιδιαίτερη σημασία σε εθνικό επίπεδο, ώστε ο αντίκτυπός του να μη περιορίζεται μόνο στους φίλους ενός συγκεκριμένου αθλήματος· επιπλέον, πρέπει να ενώνει το έθνος και να αντιμετωπίζεται ως ορόσημο από όλους τους πολίτες της χώρας.

Ένα τέτοιο γεγονός να εμπίπτει σε οποιαδήποτε ή και σε αμφότερες τις ακόλουθες κατηγορίες:

- πρόκειται για γεγονός που αποτελεί ορόσημο για το συγκεκριμένο άθλημα σε εθνικό ή διεθνές επίπεδο,

- πρόκειται για γεγονός στο οποίο συμμετέχει η εθνική ομάδα ή αντιπροσωπευτικά εθνικά συγκροτήματα.

Ένα γεγονός που ικανοποιεί τα βασικό κριτήριο δύναται να ενταχθεί στον κατάλογο, η ένταξή του όμως δεν επέρχεται αυτόματα. Είναι περισσότερο πιθανή η ένταξη ενός γεγονότος στον κατάλογο εάν αυτό παρουσιάζει κάποια ιδιαίτερα χαρακτηριστικά που τη δικαιολογούν, όπως:

- ότι είναι δυνατό να προσελκύσει υψηλή τηλεθέαση,

- ότι μεταδίδεται κατά παράδοση απευθείας μέσω υπηρεσιών ελεύθερης μετάδοσης.

Όταν εξετάζει τη σκοπιμότητα ένταξης ενός γεγονότος στον κατάλογο, ο υπουργός λαμβάνει υπόψη και άλλους παράγοντες, οι οποίοι ενδέχεται να επηρεάζουν το κόστος ή να συνεπάγονται ευεργετικά αποτελέσματα για τον κλάδο των ραδιοτηλεοπτικών εκπομπών και για τους τηλεθεατές όπως:

- εάν η πλήρης απευθείας μετάδοση από σταθμό γενικού περιεχομένου παρέχει πρακτικά οφέλη - όταν πρόκειται για γεγονότα μακράς χρονικής διάρκειας, όπως είναι τα διάφορα πρωταθλήματα, πολλοί αγώνες κατά κανόνα δεν συμπεριλαμβάνονται στο σύνολό τους στον κατάλογο,

- οι συνέπειες της αναγραφής στον κατάλογο όσον αφορά τη μείωση των εσόδων ή των ενδεχόμενων εσόδων του αθλήματος, καθώς και οι συνέπειες της μείωσης αυτής όσον αφορά στη μείωση των επενδύσεων του αθλήματος για την αύξηση της συμμετοχής ή/και τη βελτίωση της απόδοσης ή/και την κατασκευή ασφαλών υποδομών,

- τις ενδεχόμενες επιπτώσεις της αναγραφής στον κατάλογο στην αγορά αναμετάδοσης, συμπεριλαμβανομένων των μελλοντικών επενδύσεων στις ραδιοτηλεοπτικές μεταδόσεις αθλητικού περιεχομένου, του επιπέδου του ανταγωνισμού και της θέσης των δημόσιων τηλεοπτικών φορέων,

- εάν έχουν ληφθεί μέτρα ώστε όλοι οι τηλεθεατές να έχουν πρόσβαση στο γεγονός μέσω της μετάδοσης στιγμιοτύπων, της μαγνητοσκοπημένης μετάδοσης ή/και του ραδιοφωνικού σχολιασμού του γεγονότος.

Όταν εξετάζει τα υποψήφια προς ένταξη στον κατάλογο γεγονότα, ο υπουργός λαμβάνει υπόψη σωρευτικά τους εν λόγω παράγοντες. Ένας μόνο παράγοντας δεν συνεπάγεται αυτόματα την ένταξη ενός γεγονότος στον κατάλογο και, αντίστοιχα, η μη εκπλήρωση ενός μεμονωμένου κριτηρίου δεν αποκλείει την ένταξη του γεγονότος στον κατάλογο.

4. Ο υπουργός προέβη στη σχετική ανακοίνωση με γραπτή απάντηση σε επερώτηση που του απηύθυνε ο βουλευτής Hugh Bayley (City of York).

[Γραπτή απάντηση σε επερώτηση του μέλους του Κοινοβουλίου Gareth R. Thomas της 25ης Ιουνίου 1998]

ΠΟΛΙΤΙΣΜΟΣ, ΜΑΖΙΚΑ ΜΕΣΑ ΕΠΙΚΟΙΝΩΝΙΑΣ ΚΑΙ ΑΘΛΗΤΙΣΜΟΣ

Καταλογογραφημένα αθλητικά γεγονότα

Κύριος Gareth R. Thomas: Θα ήθελα να ρωτήσω τον υπουργό Πολιτισμού, Μαζικών Μέσων Επικοινωνίας και Πολιτισμού εάν θα προβεί σε ανακοίνωση σχετικά με το αποτέλεσμα της αναθεώρησης των μείζονος σημασίας καταλογογραφημένων γεγονότων βάσει του μέρους IV του νόμου περί ραδιοτηλεοπτικών εκπομπών του 1996. [47969]

Κύριος Chris Smith: Έχω πλέον περατώσει την αναθεώρηση του καταλόγου. Διεξήγαγα την εν λόγω αναθεώρηση επί τη βάσει των κριτηρίων που δημοσίευσα το περασμένο έτος. Πραγματοποίησα ευρεία διαβούλευση σχετικά με τα κριτήρια και το περιεχόμενο του καταλόγου και εξέτασα την πληθώρα των απόψεων που υποβλήθηκαν. Αποδέχθηκα τις γενικές αρχές της συμβουλευτικής ομάδας της οποίας προήδρευσε ο Λόρδος Gordon of Strathblane.

Με άμεση ισχύ στο μέλλον, αναθεωρώ τον κατάλογο των γεγονότων που είχε συνταχθεί βάσει του μέρους IV του νόμου περί ραδιοτηλεοπτικών εκπομπών του 1996.

Τα ακόλουθα γεγονότα, των οποίων απαιτείται η απευθείας κάλυψη από υπηρεσίες ελεύθερης μετάδοσης επίγειων τηλεοπτικών φορέων (γεγονότα που υπάγονται στην κατηγορία Α του νόμου περί ραδιοτηλεοπτικών εκπομπών του 1996), διατηρούνται στον κατάλογο:

Ολυμπιακοί Αγώνες

Τελική φάση του παγκοσμίου κυπέλλου ποδοσφαίρου

Τελικός κυπέλλου Αγγλίας

Τελικός κυπέλλου Σκωτίας (μόνο για τη Σκωτία)

Grand National

Derby

Τελική φάση του τουρνουά αντισφαίρισης του Wimbledon.

Με το ίδιο σκεπτικό, προσθέτω στον κατάλογο τα ακόλουθα γεγονότα:

Τελική φάση του ευρωπαϊκού πρωταθλήματος ποδοσφαίρου

Τελικός του Rugby League Challenge Cup Final

Τελικός του παγκοσμίου κυπέλλου ράγκμπι.

Κατόπιν προσεκτικής εξέτασης των συστάσεων της συμβουλευτικής ομάδας, κατέληξα στο συμπέρασμα ότι ορισμένοι αγώνες της προκριματικής φάσης του παγκοσμίου κυπέλλου και των ευρωπαϊκών πρωταθλημάτων ποδοσφαίρου καλύπτουν τα κριτήρια ένταξης στον κατάλογο. Θεωρώ ότι το σύνολο των τηλεθεατών θα πρέπει να έχει τη δυνατότητα παρακολούθησης των πλέον κρίσιμων αγώνων της προκριματικής φάσης των εν λόγω διοργανώσεων και, κατά συνέπεια, σκοπεύω να επιδιώξω την επιβολή ευρωπαϊκής κλίμακας ρυθμίσεων για την προστασία των ελεύθερων απευθείας μεταδόσεων κρίσιμων αγώνων που διεξάγονται στο πλαίσιο των εν λόγω διοργανώσεων.

Εντάσσω επίσης στον κατάλογο ορισμένα άλλα γεγονότα, βασιζόμενος σε διαφορετικό σκεπτικό. Έχω συστήσει στην ανεξάρτητη επιτροπή τηλεόρασης να επιτρέψει την απευθείας μετάδοση των γεγονότων αυτών αποκλειστικά από ραδιοτηλεοπτικό φορέα που υπάγεται στην κατηγορία Β (όπως ορίζεται στο νόμο του 1996), υπό τον όρο ότι θα προβλέπεται η αναμετάδοσή τους από ραδιοτηλεοπτικό φορέα που υπάγεται στην κατηγορία Α. Ζήτησα από την ITC να εξετάσει το ενδεχόμενο θέσπισης ενός ελάχιστου αποδεκτού προτύπου διεξαγωγής αναμεταδόσεων, το οποίο θα συνδυάζει την εξ ολοκλήρου μαγνητοσκοπημένη μετάδοση, τη μετάδοση στιγμιοτύπων και τον απευθείας ραδιοφωνικό σχολιασμό.

Με βάση το σκεπτικό αυτό, εντάσσονται στον κατάλογο τα ακόλουθα γεγονότα:

Φιλικοί αγώνες κρίκετ που διεξάγονται στην Αγγλία

Προκριματικοί αγώνες του τουρνουά αντισφαίρισης του Wimbledon

Όλοι οι λοιποί αγώνες της τελικής φάσης του παγκοσμίου κυπέλλου ράγκμπι

Αγώνες του πενταεθνούς τουρνουά ράγκμπι στους οποίους συμμετέχουν βρετανικές ομάδες

Αγώνες της Κοινοπολιτείας

Παγκόσμιο πρωτάθλημα στίβου

Παγκόσμιο κύπελλο κρίκετ - τελικός, ημιτελικοί και αγώνες στους οποίους συμμετέχουν βρετανικές ομάδες

Κύπελλο Ryder

Ανοικτό πρωτάθλημα γκόλφ.

>ΘΕΣΗ ΠΙΝΑΚΑ>

(1) Ο ενοποιημένος κατάλογος περιέχει μερικές διορθώσεις σε σύγκριση με τις προηγούμενες δημοσιεύσεις των μέτρων που λήφθηκαν από τα κράτη μέλη και μια διορθωμένη έκδοση των ιταλικών μέτρων με την οποία αντικαθίσταται η ΕΕ C 277 της 30.9.1999.

(2) ΕΕ L 298 της 17.10.1989, σ. 23.

(3) ΕΕ L 202 της 30.7.1997, σ. 60.

(4) Το κείμενο στα δανικά είναι το μόνο αυθεντικό.

(5) ΕΕ L 298 της 17.10.1989, σ. 23.

(6) ΕΕ L 202 της 30.7.1997, σ. 60.

(7) Το κείμενο στα ιταλικά είναι το μόνο αυθεντικό.

(8) ΕΕ L 298 της 17.10.1989, σ. 23.

(9) ΕΕ L 202 της 30.7.1997, σ. 60.

(10) Το κείμενο στα γερμανικά είναι το μόνο αυθεντικό.

(11) ΕΕ L 298 της 17.10.1989, σ. 23.

(12) ΕΕ L 202 της 30.7.1997, σ. 60.

(13) Έναρξη ισχύος: 1η Απριλίου 2000.

(14) Το κείμενο στα αγγλικά είναι το μόνο αυθεντικό.

(15) ΕΕ L 298 της 17.10.1989. σ. 23.

(16) ΕΕ L 202 της 30.7.1997, σ. 60.

(17) S.I. 1997/1174.

(18) 1972 c. 68· μετά την τροποποίηση του άρθρου 1 σημείο 2 του νόμου περί Ευρωπαϊκών Κοινοτήτων από το άρθρο 1 του νόμου του 1993 περί Ευρωπαϊκού Οικονομικού Χώρου (c. S.I.), είναι δυνατή η θέσπιση κανονισμών, βάσει του άρθρου 2 σημείο 2 του νόμου περί Ευρωπαϊκών Κοινοτήτων, οι οποίοι θα εκπληρώνουν τις υποχρεώσεις του Ηνωμένου Βασιλείου που απορρέουν από τη συμφωνία για τον Ευρωπαϊκό Οικονομικό Χώρο που υπογράφηκε στο Πόρτο στις 2 Μαΐου 1992 (Cm 2073) και από το πρωτόκολλο προσαρμογής της συμφωνίας που υπογράφηκε στις Βρυξέλλες στις 17 Μαρτίου 1993 (Cm 2183).

(19) 1996 c. 55.